GUVERNUL ROMÂNIEI

ORDONANŢĂ DE URGENŢĂ

pentru aprobarea Strategiei energetice a României 2020-2030, cu perspectiva anului 2050

Având în vedere că una din măsurile prioritare pe termen scurt din Programul de Guvernare aprobat prin Hotărârea Parlamentului nr.1/2020 pentru acordarea încrederii Guvernului este adoptarea Strategiei energetice şi a Planului naţional integrat de energie şi schimbări climatice,

ținând cont că Strategia Energetică a României 2020-2030, cu perspectiva anului 2050, reprezintă un document strategic de programare și îndeplinire a obiectivelor energetice, pentru a răspunde cerințelor de dezvoltare ale României, atât în contextul național cât și internațional,

luând în considerare faptul că Strategia Energetică propune ținte concrete, stabilește direcții clare și definește reperele prin care România își va menține poziția de producător de energie în regiune și de actor activ și important în gestionarea situațiilor de stres la nivel regional,

având în vedere declanșarea împotriva României, de către Comisia Europeană a acțiunii în constatarea neîndeplinirii obligațiilor prevăzute de art.4 alin.(3) din Tratatul privind Funcționarea Uniunii Europene, de Directiva 2000/60/CE de stabilire a unui cadru de politică comunitară în domeniul apei și de Directiva 92/43/CEE privind conservarea habitatelor naturale și a speciilor de faună și floră sălbatică, în procesul de autorizare a 17 microhidrocentrale (MHC) din România și care face obiectul Cauzei 2015/4036,

luând în considerare că proiectele de investiții ale operatorilor economici din sectorul energetic, pentru următoarea perioadă trebuie să respecte obiectivele stabilite prin Strategia Energetică a României 2020-2030, cu perspectiva anului 2050,

ținând cont că Strategia energetică a fost elaborată în acord cu angajamentul României la efortul comun de îndeplinire a țintelor europene, stabilite pentru anul 2030 în domeniul energiei și climei, în conformitate cu Regulamentul (UE) 2018/1999 a Parlamentului European și Consiliului privind Guvernanța Uniunii Energetice și a acțiunilor climatice, care stabilește modalitatea de elaborare a Planului Național Integrat în domeniul Energiei și Schimbărilor Climatice, care va trebui aprobat printr-un act normativ, în urma obținerii avizului de mediu,

luând în considerare faptul că, încadrarea și demararea procedurii de evaluare de mediu pentru Planul Național Integrat în domeniul Energiei și Schimbărilor Climatice, în vederea obținerii avizului de mediu și ulterior, a aprobării acestuia prin hotărâre a Guvernului, nu poate fi derulată decât după adoptarea Strategiei Energetice a României 2020-2030, cu perspectiva anului 2050,

luând în considerare faptul că, în cadrul pachetului legislativ privind implementarea fondurilor europene aferente cadrului financiar 2021-2027**,** lansat de Comisia Europeană sunt prevăzute o serie de „condiții favorizante”, care înlocuiesc condiționalitățile ex-ante aferente perioadei 2014-2020, cu precizarea că, pentru viitoarea perioadă de programare, acestea sunt mai stricte și consolidate în contextul fondului european vizat, finanțarea UE fiind restricționată de neîndeplinirea lor și la acest momentPlanul Național Energie și Schimbări Climatice și implicit Strategia este condi**ț**ie favorizant**ă** pentru accesarea fondurilor din cadrulprogramelor Europene,

se impune adoptarea în regim de urgenta a măsurilor legislative de aprobare a Strategiei Energetice a României 2020-2030, cu perspectiva anului 2050, de către Guvern,

ţinând seama de faptul că neadoptarea acestor măsuri în regim de urgenţă va bloca accesarea fondurilor Europene pentru investitii în sectorul energetic, începand cu 1 ianuarie 2021, cu impact negativ major asupra competitivității industriei din sectorul energetic, precum și impactul negativ asupra bugetului de stat, va genera întârzierea punerii în aplicare a politicilor și măsurilor de sprijin care vizează atât dimensiunea de eficiență energetică și creșterea gradului de utilizare a surselor de energie regenerabilă, cât și dimensiunea securitatii aprovizionării, prin stimularea construcției de capacități noi de producție a energiei electrice,

luând în considerare faptul că aceste situaţii aduc atingere interesului public general, coroborat cu eventualele sancţiuni care pot fi impuse României prin nerespectarea obligaţiilor asumate, se impune adoptarea de măsuri imediate pe calea ordonanţei de urgenţă,

În considerarea faptului că toate aceste elemente vizează interesul public şi constituie situaţii extraordinare a căror reglementare nu poate fi amânată,

în temeiul art. 115 alin. (4) din Constituţia României, republicată,

Guvernul României adoptă prezenta ordonanţă de urgenţă.

Art.1- Prin derogare de la prevederile art. 4 alin. (1) din Legea energiei electrice şi a gazelor naturale nr. 123/2012, se aprobă Strategia energetică a României 2020-2030, cu perspectiva anului 2050, prevăzută în anexa, care face parte integrantă din prezenta ordonanță de urgență.

Art.2- La data intrării în vigoare a prezentei ordonanțe de urgență a Guvernului, Hotărârea Guvernului nr. 1069/2007 privind aprobarea Strategiei energetice a României pentru perioada 2007-2020, publicată în Monitorul Oficial, Partea I nr. 781 din 19 noiembrie 2007, se abrogă.

PRIM-MINISTRU

Ludovic ORBAN